Joe Biden wys verkiesingsmaat aanJoe Biden en Kamala Harris (Foto: Twitter) Die Demokratiese presidentskandidaat Joe Biden het Dinsdag senator Kamala Harris as sy verkiesingsmaat aangewys. Dít volg nadat Biden vroeër vanjaar hom daartoe verbind het om ŉ vrou as visepresident aan te stel, sou hy die Amerikaanse verkiesing later vanjaar wen. “Sou ek tot president verkies word, sal my administrasie soos die land lyk en ek verbind my daartoe dat ek ŉ vrou sal kies om visepresident te wees,” het die presidentskanditaat gedurende ŉ debat in Maart gesê. Die 55-jarige Harris, van Indies-Jamaikaanse afkoms, is die enigste swart vrou in die senaat en het nou die kans om die eerste swart en Asiatiese vrouevisepresident in die VSA te wees. Sy was voorheen die prokureur-generaal in Kalifornië. Kamala Harris. (Foto: AP Photo/John Locher, File) Nog net twee vroue was al vantevore ŉ kandidaat vir visepresident in ŉ groot Amerikaanse party – die republikein Sarah Palin in 2008 en die demokraat Geraldine Ferraro in 1984. Nie een van dié vroue is egter tot visepresident verkies nie. Harris en Biden sal pres. Donald Trump en visepresident Mike Pence in November in die verkiesing pak. “Saam met jou gaan ons Trump klop,” het Biden Dinsdag op sosiale media gesê. Trump, ŉ Republikein, het intussen ook gedurende ŉ mediakonferensie gesê Harris is sy eerste keuse vir visepresident. Oudpres. Barack Obama het ook Biden se keuse in verkiesingsmaat verwelkom. “Sy is meer as bekwaam vir die werk … Dit is ŉ goeie dag vir ons land.” Bronne: BBC, CNN, ANA